Federer satser mot Rio-OL
17 ganger har den sveitsiske verdenstoeren vunnet grandslamturneringer. Han vil ha fylt 35 år når OL i Rio de Janeiro arrangeres sommeren 2016. - Mitt mål er å være tilbake igjen i Brasil om tre og et halvt år for å spille OL-tennis, sier Federer. Han er for tiden i det søramerikanske landet for å delta i en oppvisningsturnering. Neste sesong planlegger Federer å delta i 14 turneringer. Første oppgave er Australian Open i Melbourne på nyåret. Miami Masters og Monte Carlo Master er blant turneringene sveitseren dropper. - Jeg prøver å sette opp en prioriteringsliste over turneringer jeg deltar i. Derfor kan jeg ikke delta i 25 turneringer årlig. Jeg velger de som jeg har allerede har vunnet eller har et spesielt forhold til, sier Federer. I Brasil deltar også spillere som Jo-Wilfried Tsonga, Thomas Has, Tommy Robredo og hjemmehåpet Thomaz Bellucci. - Jeg er veldig glad for å være her. Jeg har ventet på denne sjansen i årevis. Jeg har vårt på reisefot nesten daglig i hele mitt liv. Først nå fikk jeg muligheten til å komme hit, sier Federer til avisen Globo. På kvinnesiden skal Victoria Azarenka, Maria Sjarapova og Serena Williams skape blest om tennissporten i Brasil. (©NTB)
Roger Federer kutter ut turneringer kommende sesong. Det er et trekk tenniskongen gjør for å forlenge karrieren.